ར་མཚན་དོན་ལྟར་ཤཱཀྱའི་རྒྱལ་པོའི་རྣལ་
འབྱོར་བྱེད་པ་སྐབས་སུ་བབ་པས་བླ་མེད་ཀྱི་རྒྱུད་དོན་ལ་འཇུག་པ་ལས། དེ་ནི་སྐུ་
དང་ལོངས་སྤྱོད་དང་གནས་དང་མཛད་པ་ཡོངས་སུ་དག་པའི་ཚུལ་གྱིས་འཇུག་ན་
འབྲས་བུ་སྟེ། ཞེས་གསུངས་པ་ལྟར་འདི་ལ་བཞི། གནས་ཡོངས་དག་དང་མཐུན་
པར་གདན་བསྐྱེད་པ། ལུས་ཡོངས་དག་དང་མཐུན་པར་ལྷ་བསྐྱེད་པ། མཛད་པ་
ཡོངས་དག་དང་མཐུན་པར་སྔགས་བཟླ་བ། ལོངས་སྤྱོད་ཡོངས་དག་དང་མཐུན་པར་
མཆོད་བསྟོད་བྱ་བའོ། དང་པོ་ནི། སྣོད་བཅུད་ཐམས་ཅད་འོད་དུ་ཞུ་ནས་རང་དང་
རང་ཡང་འོད་དུ་ཞུ་ནས་ཆོས་སྐུའི་ང་རྒྱལ་བྱ། དེའི་ངང་ལས། ཕྱོགས་བཞི་དམར་ལ་
མེ་རླུང་སེར། །བདེན་བྲལ་ལྗང་ལ་དབང་ལྡན་སྔོ། །ལྟེ་བ་ལྗང་ལ་གེ་སར་སེར། །
ཞེས་པ་ལྟར་གྱི་སྣ་ཚོགས་པདྨའི་ལྟེ་བའི་སྟེང་དུ་ཟླ་བའི་དཀྱིལ་འཁོར་དཀར་ཟླུམ་ཆུ་
ཤེལ་གྱི་མཎྜལ་ལྟ་བུ་བསྐྱེད་པའོ། །གཉིས་པ་ལུས་ཡོངས་དག་དང་མཐུན་པར་ལྷ་
བསྐྱེད་པ་ནི། གདན་པད་ཟླ་དེའི་སྟེང་དུ་སྐད་ཅིག་དཀྲོང་བསྐྱེད་ཀྱིས་རང་ཉིད་ཆོས་
གཟུགས་ཀྱི་སྐུའི་ཕུན་ཚོགས་དང་ལྡན་པས་དཔལ། སྤང་བྱ་མ་མཐུན་ཕྱོགས་ལས་
རྒྱལ་བའི་རྒྱལ་བ། བརྟུལ་ཕོད་པའི་རིགས་སུ་འཁྲུངས་པས་ཤཱཀྱ། བདུད་དང་མུ་
275

སྟེགས་ཟིལ་གྱིས་གནོན་པས་སེང་གེ དེ་ལྟ་བུའི་མཚན་དོན་དང་ལྡན་པས་སྟོན་པ་
སངས་རྒྱས་སྐུ་མདོག་སེར་པོ་གསེར་སྦྱངས་བཙོ་མའི་མདངས་ལྟ་བུ།
འཛུམ་དཀར་
འཕྲོ་བའི་ཞལ་གཅིག་ཕྱག་གཉིས་པ། གཡས་ས་གནོད་གྱི་ཕྱག་རྒྱ་དང་།
གཡོན་
སྐུ་ལ་
མཉམ་གཞག་གི་སྟེང་ན་བདུད་རྩི་གང་བའི་བཻཌཱུརྱའི་ལྷུང་བཟེད་བསྣམས་པ།
ཕྱག་ཞབས་ཀྱི་མཐིལ་འཁོར་ལོས་མཚན་པ་ལ་སོགས་པའི་མཚན་བཟང་པོ་སུམ་ཅུ་རྩ་
གཉིས་དང་། སེན་མོ་ཟངས་མདོག་ལྟར་དམར་བ་ལ་སོགས་པའི་དཔེ་བྱད་བཟང་པོ་
བརྒྱད་ཅུས་སྤྲས་པ། འདོམ་གང་ཁོར་ཡུག་ཙམ་དུ་དཀར་སེར་དམར་ལྗང་སྔོ་བའི་
འོད་ཀྱི་དྲ་བས་བསྐོར་བ། སྐུའི་བ་སྤུའི་སྒོ་ནས་གདུལ་བྱ་སྨིན་གྲོལ་ལ་འགོད་པའི་འོད་
ཟེརམཐའ་ཡས་པ་འཕྲོ་བ། སྣམ་སྦྱར་བླ་གོས་མཐང་གོས་ཏེ་ན་བཟའ་ཆོས་གོས་
རྣམས་གསུམ་མཛེས་པར་གསོལ་ཞིང་ཞབས་གཉིས་རྡོ་རྗེ་སྐྱིལ་ཀྲུང་གིས་བཞུགས་པ་
ཞིག་ཏུ་ལམ་གྱིས་བསྐྱེད་པར་བྱའོ། །གསུམ་པ་མཛད་པ་ཡོངས་དག་དང་མཐུན་པར་
སྔགས་བཟླ་བ་ནི། རང་ཉིད་ལྟར་གསལ་བའི་ཐུགས་ཀར་ཟླ་བའི་དཀྱིལ་འཁོར་གྱི་
སྟེང་དུ། ཨ་དཀར་པོ་ཧཱུཾ་སེར་པོས་མཚན་པའི་མདུན་ནས་གཡས་སྐོར་དུ། ཏདྱ་ཐཱ།
ༀ་མུ་ནི་མུ་ནི་མཧཱ་མུ་ན་ཡེ་སྭཱཧཱ། ཞེས་པས་བསྐོར་བའི་སྔགས་འཕྲེང་སེར་པོ་ལ་
དམིགས་པ་གཏད་དེ། ཉེར་གཅིག་ནས་བརྒྱ་རྩ་བརྒྱད་ཀྱི་བར་མང་ཉུང་ཅི་རིགས་
བཟླས་པས། ས་བོན་སྔགས་འཕྲེང་ལས་འོད་ཟེར་འཕྲོས་པའི་སྣེཪ་མཆོད་རྫས་སྤྲོས་
ནས་རྒྱལ་བ་སྲས་བཅས་ལ་མཆོད་ཅིང་བྱིན་རླབས་འོད་ཟེར་གྱི་རྣམ་པར་རང་ལ་བསྡུ་
བ་དང་། ཡང་འོད་ཟེར་སྤྲོས་ནས་མ་དག་པའི་སྣོད་བཅུད་སྦྱངས་ནས་དག་པའི་སྣོད་
བཅུད་དུ་བསྒྱུར་བའི་མོས་པ་བྱའོ། ། སྔགས་དོན་ནི། འདི་ལྟ་སྟེ། ཐུབ་པ་ཐུབ་པ་
ཐུབ་པ་ཆེན་པོ་ལ་གཞི་ཚུགས། ཞེས་པ་སྟེ། ལན་གཅིག་བཟླས་པས་བསྐལ་པ་ཁྲིའི་
སྡིག་པ་འདག་པར་མདོ་ལས་གསུངས་སོ། །བཞི་པ་ལོངས་སྤྱོད་ཡོངས་དག་དང་
མཐུན་པར་མཆོད་བསྟོད་བྱ་བ་ནི། རང་གི་ཐུགས་ཀའི་ས་བོན་ལས་མཆོད་པའི་ལྷ་མོ་
ཆུ་གཉིས་ཉེར་སྤྱོད་རོལ་མོ་ཐོགས་པ་མང་པོ་སྤྲོས་ཏེ་རང་ཉིད་ལ་ཚུར་མཆོད་པས་
དབང་པོ་དྲུག་ལ་བདེ་བ་སྐྱེས་པས་སྟོང་པ་དེས་ཡུལ་དུ་བྱས་པར་མོས་ལ། བྱ་རྒྱུད་
276

ལྟར་གྱི་ཕྱག་རྒྱ་དང་བཅས། ཨོཾ་ཨཉྙཾ། པཱབྱཾ། པུཔྥེ། དྷུ་བེ། ཨཱ་ལོ་ཀེ། གཎྷེ། ནཻ་
ཝི་བྱ། ཤབྟ་པྲ་ཏཱིཙྪ་སྭཱ་ཧཱ། ཞེས་པས་མཆོད་ལ། མཆོད་ལྷ་རྣམས་ཀྱིས་རང་ལ།
འདོད་ཁམས། གཟུགས་ཁམས། གཟུགས་མེད་ཁམས་ཏེ་ཁམས་གསུམ་གྱི་གནས་ན་
རང་དབང་མེད་པར་ལས་ཉོན་གྱི་དབང་གིས་འགྲོ་བ་ཀུན་གྱི་དམྱལ་བ་ཡི་དགས་དུད་
འགྲོ་སྟེ་ངན་སོང་གསུམ་གྱི་སྡུག་བསྔལ་དང༌། དེ་ཉམས་སུ་མྱོང་བའི་རྒྱུའི་ལས་ཉོན་
ཐམས་ཅད་སྦྱོང་བར་མཛད་ཅིང་། ཟབ་དང་རྒྱ་ཆེ་བའི་ཆོས་ཀྱི་འཁོར་ལོ་རྒྱུན་ཆད་
མེད་པར་བསྐོར་ནས་མངོན་མཐོ་དང་ངེས་ལེགས་ཀྱི་གནས་སུ་འདྲེན་པར་མཛད་པའི་
ཤཱཀྱའི་སེང་གེ་དེ་ལ་སྒོ་གསུམ་གུས་པས་འདུད་ཅེས་འཕྲིན་ལས་ཉེར་བདུན་གྱི་ཡོན་
ཏན་བརྗོད་ནས་བསྟོད་པར་བསམ་མོ། །གཉིས་པ་གང་ཞིག་གཏོང་བའི་གཏོར་རྫས་
བྱིན་གྱིས་བརླབ་པ་ལ་གཉིས། སྣོད་བྱིན་གྱིས་བརླབ་པ་དང༌། བཅུད་བྱིན་གྱིས་
བརླབ་པའོ། །དང་པོ་ནི། ལག་པ་གཡས་ཀྱི་མཐེ་བོང་དང་མཐེའུ་ཆུང་རྩེ་སྤྲད།
སོར་མོ་གཞན་གསུམ་བསྒྲེང་པ་རྩེ་གསུམ་གྱི་ཕྱག་རྒྱ་བྱས་པ་གཏོར་སྣོད་ལ་གཏད་པ་ནི་
ཕྱག་རྒྱས་བྱིན་གྱིས་བརླབ་པའོ། །ཨོཾ་སརྦ་ཀ་ར་ཧཱུཾ། ཞེས་པ་ལན་གསུམ་བརྗོད་པ་ནི་
སྔགས་ཀྱིས་བྱིན་ གྱིས་ བརླབ་ པ་སྟེ། སྔགས་དོན་ནི། ཐམས་ ཅད་ བྱེད་ པ་ ཞེས་
པའོ། །གཏོར་མའི་སྣོད་ཐམས་ཅད་ཀྱི་སྐྱོན་སྦྱངས་ནས་རྒྱུ་རིན་པོ་ཆེ་གསེར་དངུལ་
སོགས་ལས་གྲུབ་ཅིང་ཡངས་ཤིང་རྒྱ་ཆེ་བ་སྟོང་གསུམ་གྱི་རྒྱ་ཁྱོན་དང་མཉམ་པར་གྱུར་
བར་བསམ་པ་ནི་ཏིང་ངེ་འཛིན་གྱིས་བྱིན་གྱིས་བརླབ་པ་སྟེ། སྟོང་གསུམ་གྱི་རྒྱ་ཁྱོན་
ནི། གླེང་བཞི་ཚངས་པའི་འཇིག་རྟེན་བར་སྟོང་ལ་སྟོང་སྤྱི་ཕུད་དང་། སྤྱི་ཕུད་སྟོང་
ལ་སྟོང་བར་མ་དང་། བར་མ་སྟོང་ལ་སྟོང་གསུམ་དུ་བཤད་པ་ལྟར་རོ། །གཉིས་པ་
བཅུད་བྱིན་གྱིས་བརླབ་པ་ནི། སྔར་གྱི་རྩེ་གསུམ་གྱི་ཕྱག་རྒྱ་དེ་ཉིད་གཏོརམ་ལ་གཏད་
པ་ནི། ཕྱག་རྒྱས་བྱིན་གྱིས་བརླབ་པའོ། །ཨོཾ་སརྦ་སིདྡྷི་ཧཱུཾ། ཞེས་ལན་གསུམ་བརྗོད་
པ་ནི། སྔགས་ཀྱིས་ཟིན་གྱིས་བརླབ་པ་སྟེ། སྔགས་དོན་ནི། ཐམས་ཅད་གྲུབ་པ་ཞེས་
པའོ། །བཅུད་ཟན་རིལ་དང་ཆུ་ཐམས་ཅད་ཀྱི་སྐྱོན་སྦྱངས་ནས་བརྒྱ་བྱིན་དང་ཚངས་
པ་སོགས་ཀྱི་ལོངས་སྤྱོད་དང་མཚུངས་པའི་ལྷ་རྫས་ཀྱི་བདུད་རྩིར་གྱུར་པས་ནམ་
277

མཁའི་ཁམས་ཐམས་ཅད་ཁེངས་པ་ཙམ་དུ་གྱུར་པར་བསམ་པ་ནི། ཏིང་ངེ་འཛིན་
གྱིས་བྱིན་གྱིས་བརླབ་པ་སྟེ། འདིར་སྣོད་བཅུད་གཉིས་ཀ་ཐམས་ཅད་ཅེས་མང་ཚིག་
འབྱུང་བ་ནི། ནམ་མཁར་ཤར་བའི་ཟླ་བའི་གཟུགས་བརྙན་གཅིག་ཉིད། ས་སྟེང་གི་
ཆུ་སྣོད་ཐམས་ཅད་ལ་འཆར་བ་ལྟར།
རང་གི་མདུན་གྱི་གཏོར་མ་སྣོད་བཅས་དེ་འདྲ་
།གསུམ་པ་
རེ་སྲིད་ཞིའི་མགྲོན་ཇི་སྙེད་པའི་མདུན་དུ་ཕུལ་ནས་བྱིན་གྱིས་རློབ་པའོ།
ཡུལ་གང་ལ་ཚུལ་ཇི་ལྟར་གཏོང་བའི་ཚུལ་ལ་གསུམ། སྤྱིར་བསྔོ་བ། བྱེ་བྲག་ཏུ་སྨོན་
ལམ་གདབ་པ། མར་མགྲོན་ལ་ཆོས་སྦྱིན་བྱ་བའོ། །དང་པོ་ནི། ཡོངས་འཛིན་པཎྜི་
ཏ་ཆེན་པོས། འདི་ནི་སྔོན་དུས་མཆོད་སྦྱིན་ལུགས་སུ་གྲགས་པ་མགྲོན་སྤྱན་འདྲེན་
དང་གཤེགས་གསོལ་མི་དགོས་པར་གར་བཞུགས་སོ་སོའི་གནས་སུ་ཕུལ་བས་ཆོག་པར་
བཤད་པ་དེ་ཡིན་ཞིང་། ཞེས་གསུངས་པ་ལྟར། དཀོན་མཆོག་སྲི་ཞུ་དང་། མགོན་
པོ་ཡོན་ཏན་ཏེ་ཞི་བ་མྱང་འདས་ཀྱི་མགྲོན་ཚན་གཉིས་དང༌། རིགས་དྲུག་སྙིང་རྗེ་
དང་། ལན་ཆགས་གདོན་བགེགས་ཏེ་སྲིད་པ་འཁོར་བའི་མགྲོན་ཚན་གཉིས་ཏེ་རང་
རང་སོ་སོའི་གནས་ན་བཞུགས་པའི་མགྲོན་རྣམས་ཀྱིས་རང་རང་གི་མདུན་ན་སྤྲུལ་
པའི་གཏོར་མ་ལྷ་རྫས་ཀྱི་བདུད་རྩི་དེ་ལྗགས་འོད་ཟེར་གྱི་སྦུ་གུས་དྲངས་ཏེ་ལོངས་སྤྱད་
པས་ཡར་མགྲོན་རྣམས་མཉེས་ཤིང་མར་མགྲོན་རྣམས་ཚིམས་པར་བསམ་པ་ནི་ཏིང་ངེ་
འཛིན་གྱིས་བསྔོ་བའོ། །ནམཿསརྦ་ཏ་ཐཱ་ག་ཏ་ཨ་བ་ལོ་ཀི་ཏེ། ཨོཾ་སམྦྷ་ར་སམྦྷ་ར་ཧཱུཾ།
ཞེས་རྒྱ་ཆེན་ཤུགས་ལྡན་འོད་ཀྱི་སྔགས་ལན་དུ་བརྗོད་པ་ནི། སྔགས་ཀྱིས་བསྔོ་བ་སྟེ།
སྔགས་དོན་ནི། དེ་བཞིན་གཤེགས་པ་ཐམས་ཅད་ཀུན་ཏུ་གཟིགས་ལ་ཕྱག་འཚལ་
ལོ། །ཡང་དག་པར་རྒྱས་པ། ཡང་དག་པར་རྒྱས་པ་ཞེས་པའོ། །འདིར་ཕྱག་ལན་
དུ་གཡས་མཆོག་སྦྱིན་དང་གཡོན་མཉམ་གཞག་བྱས་ནས་སྔགས་མཐར་སེ་གོལ་གཏོག་
པར་མཛད་པ་ནི་ཕྱག་རྒྱས་བསྔོ་བའོ། །གཉིས་པ་བྱེ་བྲག་ཏུ་སྨོན་ལམ་གདབ་པ་ལ་
གཉིས། མདོར་བསྟན་པ་དང་། རྒྱས་པར་བཤད་པའོ། །དང་པོ་ནི། འཕགས་པ་
སྟེ་དཀོན་མཆོག་སྲི་ཞུའི་མགྲོན་རྣམས་ལ་གུས་པས་བདུད་རྩིའི་མཆོད་པ་ཕུལ་བས་
ཐུགས་མཉེས་པར་གྱུར་ཅིག །དམ་ཅན་ཏེ་མགོན་པོ་ཡོན་ཏན་གྱི་མགོན་རྣམས་ལ་
278

གཏོར་མ་ཕུལ་བས་ཐུགས་དམ་སྐོངས་ཤིང་ཉམས་ཆགས་གསོས་པར་གྱུར་ཅིག །འགྲོ་
བ་རིགས་དྲུག་སྙིང་རྗེའི་མགྲོན་རྣམས་ལ་སྙིང་རྗེ་གཏོར་མ་བསྔོས་པས་ཡིད་ཚིམས་
ཤིང་མགུ་བར་གྱུར་ཅིག །ལན་ཆགས་གདོན་བགེགས་ཀྱི་མགྲོན་རྣམས་ལ་གཏོར་མ་
བཏང་བས་བུ་ལོན་དང་ལན་ཆགས་ཁྱེར་བར་གྱུར་ཅིག་སྙམ་པ་བྱའོ། །གཉིས་པ་རྒྱས་
པར་བཤད་པ་ལ་བདུན་ལས་དང་པོ་ནི། ཏིང་ངེ་འཛིན་དང་སྔགས་དང་ཕྱག་རྒྱ་
གསུམ་གྱིས་བརླབས་པའི་ཡར་མགྲོན་ལ་མཆོད་པ་དང་མར་མགྲོན་ལ་སྦྱིན་པར་བྱ་
བའི་གཏོར་མ་མིག་ཏུ་གཟུགས་མཛེས་པ། རྣ་བར་སྒྲ་སྙན་པ། སྣར་དྲི་ཞིམ་པ།
ལྕེར་རོ་བདའ་བ། ལུས་ལ་རེག་བྱ་འཇམ་པ་སྟེ་འདོད་པའི་ཡོན་ཏན་ལྔ་དང་ལྡན་པ་
འདིས་མདོ་ཕྱོགས་ཀྱི་ལུང་འཁྲིད་སྔོ་བ་སྟེར་བའི་རྩ་བ་དང་བརྒྱུད་པའི་བླ་མ་དམ་པ་
རྣམས་དང་། འདས་མ་འོངས་ད་ལྟའི་དུས་གསུམ་གྱི་བདེ་བར་གཤེགས་པ་སྲས་དང་
སློབ་མར་བཅས་པ་རྣམས་ལ་དད་གུས་ཀྱིས་མཆོད་པ་ཕུལ་བས་བདག་དང་སེམས་
ཅན་ཐམས་ཅད་ཀྱི་སྡིག་སྒྲིབ་བག་ཆགས་དང་བཅས་པ་ལྷག་མེད་དུ་བྱང་བར་ཤོག་
ཅིག་སྙམ་པ་བྱའོ། །གཉིས་པ་ནི། སྔར་བཤད་པ་ལྟར་བྱིན་གྱིས་བརླབས་པའི་གཏོར་
མ་འདིས། རྒྱུད་སྡེ་ཆེན་པོ་བཞི་དང་འབྲེལ་བའི་ཡི་དམ་གྱི་ལྷ་དང། དེ་དག་གི་
དབང་བརྒྱུད་མན་ངག་སྟོན་པའི་རྡོ་རྗེ་སློབ་དཔོན་དང༌་། སྐྱེ་བ་འདི་དང༌། འདིའི་
སྔ་ཕྱིའི་དུས་གསུམ་དུ་བྱས་དང་བྱེད་འགྱུར་གྱི་ཕ་མ་རྣམས་ལ་དད་གུས་ཀྱིས་མཆོད་པ་
ཕུལ་བས་བསོད་ནམས་དང་ཡེ་ཤེས་ཀྱིས་བསྡུས་པའི་ཚོགས་གཉིས་རླབས་པོ་ཆེ་ཐོབ་
པར་ཤོག་ཅིག་སྙམ་པ་བྱའོ། ། གསུམ་པ་ནི། བྱིན་གྱིས་བརླབས་པའི་གཏོར་མ་
འདིས། ལུང་དང་རྟོགས་པའི་བསྟན་སྲུང་བའི་ཆོས་སྐྱོང་སྲུང་མ་ཡེ་ཤེས་ཀྱི་སྤྱན་དང་
ལྡན་པ་རྣམས་ལ་དད་གུས་ཀྱིས་གཏོར་མ་ཕུལ་བས་བྱང་ཆུབ་སྒྲུབ་པའི་སྟོང་གྲོགས་
སྐད་ཅིག་ཀྱང་མི་གཡེལ་བར་བྱེད་པར་ཤོག་ཅིག་སྙམ་པ་བྱའོ། །བཞི་པ་ནི། བྱིན་
གྱིས་བརླབས་པའི་གཏོར་མ་འདིས། ལྷ་མི་ལྷ་མིན་དུད་འགྲོ་ཡི་དྭགས་དམྱལ་བ་སྟེ་
འགྲོ་བ་རིགས་དྲུག་ཏུ་མི་གཡོ་བ། བསོད་ནམས་མིན་པའི་ལས་ཀྱིས་བསྡུས་ཤིང་སྐྱེས་
པའི་སེམས་ཅན་རྣམས་ལ་ལན་དང་རྣམ་སྨིན་ལ་མི་རེ་བར་སྙིང་རྗེས་སྦྱིན་པ་བཏང་
279

བས་སྦྱིན་ཡུལ་རྣམས་ལུས་བདེ་ཞིང་སེམས་སྐྱིད་པ་དང་དུས་རྟགས་ཏུ་ལྡན་པར་ཤོག་
ཅིག་སྙམ་པ་བྱའོ། །ལྔ་པ་ནི། བྱིན་གྱིས་བརླབས་པའི་གཏོར་མ་འདིས། །ཚེ་རབས་
མང་པོ་གྲངས་སུ་བགྲངས་པའི་སྐབས་ཀྱི་ལུས་སྲོག་ལོངས་སྤྱོད་ཀྱི་ལན་ཆགས་པ་དང་།
ཕན་གནོད་གཉིས་ཀ་བྱེད་པའི་གདོན་དང་། བར་དུ་གཅོད་པའི་བགེགས་རྣམས་ལ།
གཏོར་མ་བུ་ལོན་དུ་བཅལ་བས་ལན་ཆགས་དང་བུ་ལོན་ཁྱེར་བར་ཤོག་ཅིག་སྙམ་པ་
བྱའོ། །དྲུག་པ་ནི། བྱིན་གྱིས་བརླབས་པའི་གཏོར་མ་འདིས། རང་ཉིད་གང་དུ་
འཁོད་པའི་ཡུལ་ཕྱོགས་སུ་གནས་པའི་བཙན་དང་རྒྱལ་པོ་ལ་སོགས་པའི་གནས་བདག་
དང་། ཐུགས་རྗེ་ཀུན་ཏུ་སྣང་བའི་བློ་གྲོས་དང༌། གསོད་ནམས་དག་བའི་བློ་གྲོས་ལ་
སོགས་པའི་གཞི་བདག་རྣམས་ལས། བསྔོས་པས་མཐོང་པ་ལ་ཏིང་ངེ་འཛིན་དང་
སྔགས་དང་ཕྱག་རྒྱས་བསྔོས་ཤིང་། བཤམས་པས་འཐོབ་པ་ལ་ལེགས་པར་བཤམས་
པས་ཤ་འཁོན་དང་ཞེ་འགྲེས་མེད་པར་ཤོག་ཅིག་སྙམ་པ་བྱའོ། །བདུན་པ་ནི། ལྷག་
མར་ལུས་པ་མར་མགྲོན་ལ་ཆོས་སྦྱིན་བྱ་བ་ནི། ཆོས་རྣམས་ ཐམས་ ཅད་ རྒྱུ་ལས་
བྱུང༌། །དེ་རྒྱུ་དེ་བཞིན་གཤེགས་པས་གསུངས། །རྒྱུ་ལ་འགོག་པ་གང་ཡིན་པ། །
དག་སྦྱོང་ཆེན་པོས་འདི་སྐད་གསུངས། །ཞེས་ཆོས་བསྟན་པས་སྨིན་ཅིང་གྲོལ་བར་
བསམ་མོ། །གསུམ་པ་མཇུག་ཆོག་ནི། མགྲོན་རྣམས་མི་དམིགས་པར་བསམས་ལ།
འདི་ལྟར་ བགྱིས་ པའི་ བསོད་ ནམས་ དང༌་། ། བདག་ གི་ དུས་ གསུམ་ དགེ་ བའི་
མཐུས། །ཉམ་ཐག་འགྲོ་བ་མཐའ་དག་གི །མགོན་སྐྱབས་དམ་པ་བད་ག་གྱུར་ཅིག །
བདག་ཀྱང་ཚེ་རབས་ཐམས་ཅད་དུ། །དལ་འབྱོར་རྟེན་བཟང་དགེ་བའི་བཤེས། །
ཡིད་བཞིན་ནོར་བུ་སྤྱི་བོར་འཛིན། །ཐོས་བསམ་སྒོམ་པའི་གྲུར་ཞུགས་ནས། །སྐུ་
གསུམ་གླིང་དུ་ཕྱིན་གྱུར་ཅིག །ཡིད་བཞིན་ནོར་དང་བུམ་བཟང་འདོད་འཇོ་བ། །
དཔག་བསམ་ཤིང་ལྟར་འདོད་པའི་རེ་བ་ཀུན། །འབད་མེད་སྩོལམཛད་བླ་མ་ཡི་དམ་
དང་། །མཁའ་འགྲོ་ཆོས་སྐྱོང་སྲུང་མའི་བཀྲ་ཤིས་ཤོག །ཅེས་བསྔོ་བ་དང་སྨོན་ལམ་
དང་ཤིས་བརྗོད་བྱས་ལ་གཏོར་མ་གཙང་སར་དོར་བར་བྱའོ། །སྨྲས་པ། སྔོན་རབས་
ཡིག་རྙིང་བསམ་འཕེལ་དབང་གི་རྒྱལ། ། ཆོས་ཀྱི་རྒྱལ་མཚན་ལེགས་བཤད་ཏོག་
280

བཀོད་པ། །དམིགས་འབྱེད་འཁྲིད་ཀྱི་ཁང་བཟང་རྩེར་འཕྱར་བས། །འགྲོ་ཀུན་ཅི་
འདོད་ཆར་གྱིས་ཚིམས་གྱུར་ཅིག །ཅེས་ཆབ་གཏོར་ཤཱཀྱ་ཐུབ་པའི་འཁྲིད་ཡིག་གནད་
དོན་མཛུབ་བཙུགས་ཞེས་བྱ་བ་འདི་ཡང་། ཤེལ་དཀར་ལེགས་བཤད་གླིང་གི་རབ་
འབྱམས་སྨྲ་བ་དོན་གྲུབ་འོད་ཟེར་དང༌། དགེ་འདུན་འཕྲིན་ལས་རྣམ་པ་གཉིས་ནས་
ནན་ཏན་ཆེན་པོས་བསྐུལ་མ་མཛད་ངོར་བན་རྒན་དྷརྨ་བྷ་དྲས་རྣམ་འཕྱང་གི་ལོ་ཆུ་
སྟོད་ཟླ་བའི་ཚེས་ལ་དངུལ་ཆུའི་རི་ཕུག་ཏུ་སྦྱར་བའོ། ། སརྦ་མངྒལཾ། །
281